Jy is hier: Home Omsendbriewe Dassedagsê Dassedagsê 03/02
Die jaarlikse TransCape Fietstoer doen weer by ons aan. Hulle voltooi Dinsdag een van hulle skofte op ons velde. Die OOV hou verkopings vir die fietsryers en toeskouers. Hulle verkoop geroosterde ham-en-kaas toebroodjies vir R10. Daar is ook ander lekker versnaperinge te koop. Leerders en ouers is welkom om hulle te ondersteun.
Die Hessequa Atletiekbyeenkoms vind eerskomende Woensdag op Riverville plaas. Die byeenkoms begin om 14:30. Alle atlete en toeskouers betaal R5 toegangsfooi by die hekke. Baie sterkte aan al ons atlete wat deelneem.
Die skyfskieters neem hierdie naweek in Bellville aan ‘n skietkompetisie deel. Hulle vertrek al vanmiddag. Baie sterkte aan hulle.
Andrie Swart is in die Eden O/17-span vir tweekamp opgeneem. Sy neem môre aan ‘n interprovinsiale tweekampkompetisie op Oudtshoorn deel. Daar is ses ander provinsies wat ook om die louere meeding. Ons vertrou dat dit môre nie te warm op Oudtshoorn sal wees nie en dat sy baie goed sal presteer.
Valentynsokkie en fliek
Die leerlingraad reël ‘n Valentynsokkie en fliek wat op Donderdag 9 Februarie plaasvind. Ons glo dat leerders dit baie sal geniet.
Die komende week se sport
Die eerste krieketspan is volgende week baie bedrywig. Hulle speel Maandag tuis teen Bridgeston en Woensdag teen Hoërskool Oudtshoorn op Oudtshoorn.
Die tennis het ook volgende week ‘n vol program. Daar is Dinsdag wedstryde teen Knysna op Mosselbaai en Donderdag teen Punt, ook op Mosselbaai.
Perderuiters verwerf nasionale kleure
Liza Gerber en Carla Conradie het onlangs aan nasionale ruiterkunsproewe in Bloemfontein deelgeneem. Carla is na afloop van die proewe in Junior Protea Vyfgangspan opgeneem en Liza in die Senior Protea Vyfgangspan opgeneem. Hulle neem in April teen die VSA en Kanada in Amerika deel. Dit is voorwaar ‘n puik prestasie!